wickkiey/tamil-wikipedia-chunked huggingface dataset:
# சோபிஸ்டு

## சொற்பிறப்பியல்

சோபிஸ்டு என்ற சொல்லானது கிரேக்கச் சொல்லான *σοφός* ( சோபோஸ், புத்திசாலி) பெயர்ச்சொல் σοφία ( *சோபியா*, ஞானம்) உடன் தொடர்புடையது. ஒமரின் காலத்திலிருந்தே இது பொதுவாக தொழில் அல்லது கைவினைத் துறையில் நிபுணரான ஒருவரைக் குறிக்கிறது. தேரோட்டிகள், சிற்பிகள், இராணுவ வல்லுனர்களை அவர்களின் தொழில் திறமைக்காக *சோபோய்* என்று குறிப்பிடப்பட்டனர். இந்தச் சொல் படிப்படியாக பொது ஞானம் குறிப்பாக அரசியல், நெறிமுறைகள் மற்றும் நாட்டு நிர்வாகம் போன்ற மனித விவகாரங்களில் உள்ள ஞானத்தை குறிப்பதாக ஆனது. கிமு 7 மற்றும் 6 ஆம் நூற்றாண்டின் கிரேக்க ஏழு முனிவர்களுக்கு ( சோலோன் மற்றும் தேல்ஸ் போன்றவர்) கூறப்பட்ட பொருள் இதுவாகும். மேலும் இது எரோடோடசின் வரலாறுகளில் காணப்படுவதாகும்.
# சோபிஸ்டு

## வரலாறு

கிமு 5 ஆம் நூற்றாண்டின் இரண்டாம் பாதியில், குறிப்பாக ஏதென்சில், "சோஃபிஸ்ட்" என்பது, பல கலை வல்லுநர்கள் குறிப்பாக வானவியல், கணிதம், பூகோளம், வரலாறு, மெய்யியல் போன்றவற்றைத் தெரிந்தவர்களைக் குறித்தது. அவர்கள் மக்கள் அவைகளிலும், நீதிமன்றங்களிலும் தங்கள் நோக்கங்களை அடைய சொல்லாட்சியைப் பயன்படுத்திய அறிவுஜீவிகளின் வகுப்பைக் குறிப்பதாக அமைந்தது. பொதுவாக சோபிஸ்டுகள் ஊர்வூராக பயணித்து கற்பித்தனர். இவர்கள் அரசியலிலும் மிகுந்த செல்வாக்கு கொண்டவர்களாக இருந்தனர். "எவ்வாறாயினும், சோஃபிஸ்டுகள் பொதுவாக ஒரு முக்கியமான தன்மையைக் கொண்டிருந்தனர்: அவர்கள் எதைச் செய்தாலும் அல்லது தெரியாது என்று கூறினாலும், எந்த சொற்கள் பார்வையாளர்களை மகிழ்விக்கும் அல்லது ஈர்க்கும் என்பதைப் பற்றிய சிறந்த புரிதல் அவர்களுக்கு இருந்தது." அதனால் நாவலர்களாக ஆகவேண்டும் என்ற ஆசை இளைஞர்களிடையே எழுந்தது. அந்த காலகட்டத்தில் நகரம் செழித்தோங்கிய காலமாக இருந்ததால் இளைஞர்களின் ஆசையை நிறைவேற்ற சோஃபிஸ்டுகள் ஏதென்சுக்குக் கற்பிக்க வந்தனர். அலங்காரமாகவும், சாதுரியமாகவும் பேசுபவர்களுக்கு இது நல்ல வேலைவாய்ப்பாக இருந்தது. மேலும் அவர்கள் இதனால் புகழையும் நல்வாய்ப்பையும் பெற்றனர். புரோட்டோகோராஸ் பொதுவாக இந்த தொழில்முறை சோஃபிஸ்டுகளில் முதன்மையானவராகக் கருதப்படுகிறார். மற்றவைகளில் கோர்கியாஸ், பிரோடிகஸ், ஹிப்பியாஸ், திராசிமாச்சஸ், லைகோஃப்ரான், காலிகிள்ஸ், ஆன்டிஃபோன், கிராட்டிலஸ் ஆகியோர் அடங்குவர். ஒரு சில சோஃபிஸ்டுகள் எல்லா கேள்விகளுக்கும் தங்களால் பதில்களைக் கண்டுபிடிக்க முடியும் என்று கூறினர். இவர்கள் ஊர் ஊராக சென்று கற்பித்தனர். தங்கள் உழைப்புக்கு ஒரு தொகையை ஊதியமாகவும் பெற்றனர். இதனால் பிற்காலத்தில் பிளேட்டோ காலத்திலிருந்து கெட்டப் பெயர் ஏற்பட்டது. இவர்களில் ஒரு சிலர் தங்களின் நாவன்மையால் நல்லதை கெட்டதாகவும், கெட்டதை நல்லதாகவும் திரித்துக் காட்டுபவர்களாக இருந்தனர். இதனால் இவர்கள் இளைஞர்களை கெடுக்கிறார்கள் என்ற பழியும் உண்டானது. அவ்வாறு ஒருசிலர் இருந்தாலும் பலர் பேரறிவு படைத்தவர்களாகவும், பல புதிய சிந்தனைகளை உலகிற்கு வழங்கியர்களாகவும் இருந்தனர். இந்த சோஃபிஸ்டுகளில் பெரும்பாலோர் முதன்மையாக அவர்களின் எதிரிகளின் (குறிப்பாக பிளேட்டோ மற்றும் அரிசுடாட்டில் ) எழுத்துக்கள் மூலமாகவே அறியப்படுவதால், அவர்களின் நடைமுறைகள், போதனைகள் குறித்த பக்கச்சார்பற்ற பார்வையைப் பெறுவதைக் கடினமாக்குகிறது.
# தஞ்சாவூர் முத்துப்பல்லக்கு விழா

**தஞ்சாவூர் முத்துப்பல்லக்கு விழா** இந்தியாவின் தமிழ்நாட்டில் தஞ்சாவூர் மாவட்டம் தஞ்சாவூரில் கொண்டாடப்படும் விழாவாகும். ஒவ்வொரு ஆண்டும் இவ்விழா கொண்டாடப்படுகிறது.
# தஞ்சாவூர் முத்துப்பல்லக்கு விழா

## திருஞானசம்பந்தர் குருபூசை

திருஞானசம்பந்தரின் குருபூசையை முன்னிட்டு முத்துப்பல்லக்கு விழா ஆண்டுதோறும் வைகாசி மாதத்தில் நடைபெறுகிறது.
# தஞ்சாவூர் முத்துப்பல்லக்கு விழா

## உலா

இந்த முத்துப்பல்லக்கில் முருகனும் விநாயகரும் எழுந்தருளுவர். அவர்கள் எழுந்தருளும் பல்லக்குகள் தெற்குவீதி, கீழவீதி, மேலவீதி, வடக்குவீதி ஆகிய நான்கு ராஜவீதிகளிலும் மேளதாளங்கள் முழங்க உலா வரும். முதல் நாள் இரவு கிளம்பி மறுநாள் காலை வரை உலா நடைபெறும்.
விடிய விடிய நடைபெறும் இவ்விழாவின் மறுநாள் அதிகாலை மீண்டும் சுவாமிகள் தங்களது கோயில்களுக்குத் திரும்பிச் செல்வர்.
# தஞ்சாவூர் முத்துப்பல்லக்கு விழா

## விழா நிகழ்வு

மேலஅலங்கம் முருகன் கோயில், சின்ன அரிசிக்கார தெரு பாலதண்டாயுதபாணி கோயில், மானம்புச்சாவடி விஜயமண்டப தெரு ஜோதி விநாயகர் கோயில், தெற்குவீதி கமலரத்ன விநாயகர் கோயில், கீழவாசல் வெள்ளை பிள்ளையார் கோயில், குறிச்சித் தெரு முருகன் கோயில், ஆட்டுமந்தை அஞ்சல்காரத்தெரு முருகன் கோயில் உள்ளிட்ட கோயில்களிலிருந்து விநாயகர், முருகன் ஆகியோர் எழுந்தருளினர். சில பல்லக்குகளில் திருஞானசம்பந்தரும் எழுந்தருளினார். பல்லக்குகள் பூக்களாலும், பல வண்ண காகிதங்களாலும், மின் விளக்குகளாலும் கலைநயத்துடன் அலங்கரிக்கப்பட்டிருக்கும்.
# மெத்தல்லைல் குளோரைடு

**மெத்தல்லைல் குளோரைடு** (*Methallyl chloride*) CH<sub>2</sub>=C(CH<sub>3</sub>)CH<sub>2</sub>Cl என்ற மூலக்கூற்று வாய்ப்பாட்டால் விவரிக்கப்படும் கரிமவேதியியல் சேர்மமாகும். நிறமற்ற நீர்மமான இச்சேர்மம் கண்ணீர் வரவழைக்கும் முகவராகும். அல்லைல் குளோரைடை ஒத்த பண்புகளையே மெத்தல்லைல் குளோரைடும் பெற்றுள்ளது. ஒரு வலிமையான ஆல்கைலேற்றும் முகவராக ஐசோபியூட்டைல் குழுவை அறிமுகப்படுத்தப் பயன்படுத்தப்படுகிறது.
# மெத்தல்லைல் குளோரைடு

## வினைகள்

மெத்தல்லைல் ஈந்தணைவி தயாரிப்புக்கான ஒரு முன்னோடிச் சேர்மமாக மெத்தல்லைல் குளோரைடு பயன்படுகிறது. குரோட்டைல் குளோரைடின் ஒரு மாற்றியனாகவும் திகழ்கிறது.  
மெத்தல்லைல் குளோரைடுடன் வலிமையான காரமான சோடியம் அமைடு சேர்மத்தைச் சேர்த்து மூலக்கூறிடை வளையமாக்கல் வினையின் மூலம் மெத்திலீன் வளையபுரோப்பேன் தயாரிக்கலாம்.  
:
# திரிகூடமலை

**திரிகூடமலை** (**Trikut Hill**), இந்தியாவின் ஜார்கண்ட் மாநிலத்தின் தேவ்கர் மாவட்டத்தில் அமைந்த இந்து தொன்மவியல் மலை ஆகும். திரிகூட மலை மூன்று சிகரங்களை கொண்டுள்ளது. இந்த மலையின் உயரம் கடல் மட்டத்திலிருந்து 2470 அடி ஆகும். இம்மலைக்கு அருகே புகழ் பெற்ற வைத்தியநாதர் கோயில் உள்ளது. இம்மலைக்கு செல்ல மின்சாரத்தால் இயங்கும் இழுவைத் தொட்டிகள் உள்ளது.  
இம்மலையிலிருந்து 10 கிலோ மீட்டர் தொலைவில் தபோவனம் மகாதேவர் மற்றும் அனுமார் கோயில் உள்ளது. இம்மலையில் **மயுராக்சி ஆறு** உற்பத்தி ஆகிறது.
# கோத்தா கினபாலு பன்னாட்டு வானூர்தி நிலையம்

**கோத்தா கினபாலு பன்னாட்டு வானூர்தி நிலையம்** ; (ஆங்கிலம்: *Kota Kinabalu International Airport (KKIA)*; மலாய்: *Lapangan Terbang Antarabangsa Kota Kinabalu*) என்பது மலேசியா, சபா மாநிலத்தின் கோத்தா கினபாலு மாநகரில் அமைந்துள்ள ஒரு பன்னாட்டு வானூர்தி நிலையம் ஆகும்.  
இந்த வானூர்தி நிலையம், சபா மாநிலத்தின் மேற்கு கரை மக்களுக்கும்; உட்பகுதி மக்களுக்கும்; வானூர்திச் சேவையை வழங்கும் வானூர்தி நிலையமாக விளங்குகிறது. உள்நாட்டுச் சேவை; வெளிநாட்டுச் சேவை என இரு வகையான சேவைகளை வழங்கி வருகிறது.  
2020-ஆம் ஆண்டில், இந்த வானூர்தி நிலையத்திற்கு வருகை புரிந்தவர்களின் எண்ணிக்கை 2,302,514. அதே வேளையில் 41,724 விமான இயக்கங்களும் நடைபெற்று உள்ளன. நகர மையத்தில் இருந்து சுமார் 8 கி.மீ. (5.0 மைல்) தொலைவில் அமைந்துள்ளது.
# கோத்தா கினபாலு பன்னாட்டு வானூர்தி நிலையம்

## பொது

கோலாலம்பூர் பன்னாட்டு விமான நிலையத்திற்குப் பிறகு மலேசியாவின் இரண்டாவது பரபரப்பான விமான நிலையம் என்றும்; போர்னியோ தீவின் பரபரப்பான விமான நிலையம் என்றும் சொல்லப் படுகிறது.  
இந்த வானூர்தி நிலையம், ஆசியா-பசிபிக் வட்டாரத்தில் உள்ள பெரும்பாலான முக்கிய வானூர்தி மையங்களுக்கு நல்ல இணைப்புகளைக் கொண்டுள்ளது. இது ஒரு நடுத்தர அளவிலான வானூர்தி நிலையம்.
# கோத்தா கினபாலு பன்னாட்டு வானூர்தி நிலையம்

## வரலாறு

1943-ஆம் ஆண்டு, இரண்டாம் உலகப் போரின் போது ஜப்பானியர் இராணுவத்தால் இந்த வானூர்தி நிலையம் கட்டப்பட்டது. ஓர் இராணுவ வானூர்தி நிலையமாக தன் வரலாற்றைத் தொடக்கியது. அப்போது அது ஜெசல்டன் வானூர்தித் திடல் *(Jesselton Airfield)* என்று அழைக்கப்பட்டது.  
ஜெசல்டன் என்று கோத்தா கினாபாலு அப்போது அழைக்கப்பட்டது. இரண்டாம் உலகப் போரின் முடிவில், நேச நாட்டுப் படைகளால், இந்த வானூர்தி நிலையம் கடுமையான குண்டுவீச்சுகளுக்கு உள்ளாகியது.
# கோத்தா கினபாலு பன்னாட்டு வானூர்தி நிலையம்

## வரலாறு

### மலேசியா-சிங்கப்பூர் ஏர்லைன்ஸ்

போருக்குப் பிறகு, வடக்கு போர்னியோவின் சிவில் விமானப் போக்குவரத்துத் துறை *(Department of Civil Aviation - DCA)* விமான நிலையத்தின் செயல்பாடு மற்றும் பராமரிப்பை எடுத்துக் கொண்டது. வடக்கு போர்னியோ என்பது இப்போதைய சபா மாநிலம் ஆகும்.  
வழக்கமான பயணிகள் சேவை 1949 மே மாதம் தொடங்கியது. சிங்கப்பூரில் இருந்து கூச்சிங் மற்றும் லபுவான் வழியாக மலாயன் ஏர்வேஸ் வானூர்தி *(Malayan Airways)* நிறுவனத்தின் மூலமாக அந்தச் சேவையைத் தொடக்கப்பட்டது.
# கோத்தா கினபாலு பன்னாட்டு வானூர்தி நிலையம்

## வரலாறு

### கெத்தே பசிபிக் வானூர்தி நிறுவனம்

இந்த மலாயன் ஏர்வேஸ் வானூர்தி சேவை, பின்னர்க் காலத்தில் மலேசியா-சிங்கப்பூர் ஏர்லைன்ஸ் *(Malaysia–Singapore Airlines)* என்று பெயர் மாற்றம் கண்டது. இந்தச் சேவை, செப்டம்பர் 1949-இல் சண்டக்கான் வரை நீட்டிக்கப்பட்டது.  
1950-ஆம் ஆண்டு வாக்கில் கெத்தே பசிபிக் வானூர்தி நிறுவனம், ஹாங்காங் மணிலா சேவையைத் தொடங்கியது. அப்போது அந்த நிறுவனத்தின் விமானங்களுக்கான நிறுத்தமாக இந்தக் கோத்தா கினபாலு வானூர்தி நிலையம் செயல்பட்டது.
# கோத்தா கினபாலு பன்னாட்டு வானூர்தி நிலையம்

## வரலாறு

### ஓடுபாதை மறுசீரமைக்கப்பு

1953-ஆம் ஆண்டில், சபா ஏர்வேஸ் லிமிடெட் *(Sabah Airways Limited)* நிறுவனத்தின் மூலமாக ஓர் உள்நாட்டு விமானச் சேவை உருவாக்கப்பட்டது. அந்தச் சேவையில் சண்டக்கான், கூடாட், ரானாவ், கெனிங்காவ், தாவாவ் ஆகிய நகரங்கள் இணைக்கப்பட்டன.  
1957-ஆம் ஆண்டில், அசல் புல்வெளி ஓடுபாதை ஆஸ்பால்ட் பொருட்களால் மறுசீரமைக்கப்பட்டது. மற்றும் ஒரு புதிய முனையம் கட்டப்பட்டது.
# கோத்தா கினபாலு பன்னாட்டு வானூர்தி நிலையம்

## வரலார்றுத் தடங்கள்

1959-ஆம் ஆண்டில், ஓடுபாதை 1,593 மீட்டராக நீட்டிக்கப்பட்டது  
1963-ஆம் ஆண்டில், ஓடுபாதை மேலும் வலுப்படுத்தப்பட்டு 1,921 மீட்டராக நீட்டிக்கப்பட்டது.  
1970 - 1980-ஆம் ஆண்டுகளில், ஓடுபாதையின் மறுபுறத்தில் ஒரு புதிய முனையக் கட்டிடம் கட்டப்பட்டது. கிட்டத்தட்ட அனைத்து வணிக விமானங்களும் இந்த புதிய முனையத்திற்கு மாற்றப்பட்டன. பின்னர், அசல் முனையம் ஏர்போர்ட் லாமா *சாய்ந்த எழுத்துக்கள்*(Airport Lama) ("பழைய விமான நிலையம்") என அறியப்பட்டது.  
1992-ஆம் ஆண்டில், கோத்தா கினபாலு வானூர்தி நிலையத்தின் நிர்வாகம்; மற்றும் செயல்பாடுகள்; மலேசிய வானவூர்தி நிலையங்கள் நிறுவனத்தின் கீழ் வந்தன.
# கோத்தா கினபாலு பன்னாட்டு வானூர்தி நிலையம்

## போக்குவரத்து புள்ளிவிவரங்கள்

### Traffic

**'''பயணிகளின் எண்ணிக்கை மற்றும் வானூர்திகளின் புள்ளிவிவரங்கள்'''**  
| ஆண்டு | பயணிகள்
வருகை | பயணிகள்
% மாற்றம் | சரக்கு
(டன்கள்) | சரக்கு
% மாற்றம் | வானூர்தி
நகர்வுகள் | வானூர்தி
% மாற்றம் |
| --- | --- | --- | --- | --- | --- | --- |
| 1994 | 2,096,241 | 24,270 | 40,608 |  |  |  |
| 1995 | 2,554,181 | 21.8 | 29,537 | 21.7 | 43,882 | 8.0 |
| 1996 | 2,622,190 | 2.7 | 23,099 | 21.8 | 45,726 | 4.2 |
| 1997 | 2,732,146 | 4.2 | 37,203 | 61.1 | 49,148 | 7.5 |
| 1998 | 2,393,431 | 12.9 | 27,942 | 24.9 | 38,716 | 21.2 |
| 1999 | 2,752,207 | 15.0 | 27,087 | 3.1 | 40,634 | 5.0 |
| 2000 | 3,092,326 | 12.3 | 27,347 | 1.0 | 41,411 | 2.0 |
| 2001 | 3,036,196 | 1.8 | 24,887 | 9.0 | 40,157 | 3.0 |
| 2002 | 3,256,212 | 7.2 | 28,112 | 13.0 | 44,528 | 10.9 |
| 2003 | 3,302,366 | 1.4 | 25,638 | 8.8 | 44,748 | 0.5 |
| 2004 | 3,918,201 | 18.6 | 27,191 | 6.1 | 52,352 | 17.0 |
| 2005 | 3,975,136 | 1.4 | 25,473 | 6.3 | 51,824 | 1.0 |
| 2006 | 4,015,221 | 1.0 | 28,356 | 11.3 | 52,055 | 0.4 |
| 2007 | 4,399,939 | 9.6 | 35,638 | 25.7 | 52,047 | 0.01 |
| 2008 | 4,689,164 | 6.6 | 34,532 | 3.1 | 54,317 | 4.4 |
| 2009 | 4,868,526 | 3.8 | 25,079 | 27.4 | 53,554 | 1.4 |
| 2010 | 5,223,454 | 7.3 | 26,733 | 6.6 | 55,241 | 3.2 |
| 2011 | 5,808,639 | 11.2 | 28,534 | 6.7 | 59,638 | 8.0 |
| 2012 | 5,848,135 | 0.7 | 23,563 | 17.4 | 58,366 | 2.1 |
| 2013 | 6,929,692 | 18.5 | 21,922 | 7.0 | 67,601 | 15.8 |
| 2014 | 6,792,968 | 2.1 | 23,769 | 8.4 | 73,074 | 8.1 |
| 2015 | 6,573,461 | 3.2 | 24,768 | 4.2 | 71,209 | 2.6 |
| 2016 | 7,263,339 | 10.5 | 28,764 | 16.1 | 70,138 | 1.5 |
| 2017 | 8,006,446 | 10.2 | 27,372 | 4.8 | 73,237 | 4.4 |
| 2018 | 8,622,488 | 7.7 | 28,039 | 2.4 | 79,044 | 7.9 |
| 2019 | 9,445,494 | 9.5 | 28,664 | 2.2 | 83,580 | 5.7 |
| 2020 | 2,302,514 | 75.6 | 41,724 | 45.6 | 32,081 | 61.6 |
| <sup>*சான்று: மலேசிய வானவூர்தி நிலையங்கள் நிறுவனம்*</sup> | } |  |  |  |  |  |
# எம்ப்பிடோக்ளீஸ்

பித்தாகரசு (இறப்பு கி.மு. 495) மற்றும் பித்தகோரியன்ஸ் ஆகியோரின் சிந்தனைகளில் செல்வாக்கு பெற்ற எம்ப்பிடோகிளீஸ் விலங்குகளை பலியிடுவதையும் உணவுக்காக அவற்றைக் கொல்வதையும் எதிர்த்தார். இவர் மறுபிறப்பு குறித்த ஒரு தனித்துவமான கோட்பாட்டை உருவாக்கினார். பொதுவாக கருத்துக்களை வசனத்தில் பதிவு செய்த கடைசி கிரேக்க மெய்யியலாளராக இவர் கருதப்படுகிறார். சாக்ரடீசுக்கு முந்தைய வேறு எந்த மெய்யியலாளரையும் விட இவருடைய சில படைப்புகள் எஞ்சியிருக்கின்றன. எம்ப்பிடோகிளீசின் மரணம் பண்டைய எழுத்தாளர்களால் செவிவழிக்கதையாக இருந்தது, மேலும் பல இலக்கிய முறைகளுக்கு உட்பட்டது.
# எம்ப்பிடோக்ளீஸ்

## வாழ்க்கை

வின் கோயில், கிமு சு.470 ]]
எம்ப்பிடோகிளீஸ் சிசிலியில் உள்ள அக்ரகஸ் நகரின் ஒரு குடிமகனாவார். இவரது வாழ்க்கையைப் பற்றி மிகக் குறைவாகவே அறியப்படுகிறது. இவரது தாத்தா, எம்பெடோக்லேஸ் என்றும் அழைக்கப்படுகிறார், [71வது ஒலிம்பியாடு] (கிமு 496-95) ஒலிம்பிக் போட்டியில் குதிரைப் பந்தயத்தில் வெற்றி பெற்றார். நகர அரசில் செயல்பட்ட சிலவர் ஆட்சிக்குழுவுக்கு எதிராக செயல்பட்டு அவர்களை கடுமையாக ஒடுக்கினார்; மேலும் நகரத்தின் ஆட்சிப் பொறுப்பை இவருக்கு வழங்கியபோது அதை இவர் நிராகரித்தார்.  
"மனிதர்கள் ஒரு காலத்தில் தேவர்களாக இருந்தனர். பின்னர் அவர்களின் தீவினைகாரணமாக மனித நிலைக்கு இழிந்துவிட்டனர்" என்பது இவரின் நம்பிக்கை. தானும் ஒரு காலத்தில் தேவனாக இருந்ததாகவும் அந்த பேரானந்த நிலையைவிட்டு மானிடரின் மத்தியில் வாழும் நிலை ஏற்பட்டதாக அடிக்கடி சளித்துக்கொளவார். தான் ஒரு தெய்வப் பிறவி என்பதை பிறர் அறியவேண்டும் என்பதற்காக, பொன்னாலான செருப்பை அனிந்து, ஊதா நிற ஆடையை அணிந்தும், தலையில் மலர் சூட்டிக்கொண்டும் இருந்தார். மேலும் தன்னிடம் தெய்வ சக்தி உண்டு என்றும் , மந்திரத்தாலேயே பல நோய்களை தன்னால் குணமாக்க இயலும் என்றும் கூறிவந்தார். அவ்வாறே பலரை நோய்களில் இருந்து குணமாக்கினார் எனப்படுகிறது. ஒரு நோயாளியை மனதத்துவ முறையில் அணுகி அவருக்கு உள்ள சிக்கலை கண்டறிந்து அதற்கான சிகிச்சையும் சொல்லும் ஆற்றலைக் கொண்டவராக இருந்தார். இறந்துவிட்டதாக சொல்லப்பட்ட ஒரு பெண்ணை உயிர்பித்தார் என்ற கதையும் உள்ளது. இதனால் பாமர மக்கள் இவரை ஒரு தெய்வமாகவே கொண்டாடினர்.
# எம்ப்பிடோக்ளீஸ்

## இறப்பு

அரிசுட்டாடிலின் கூற்றுப்படி, இவர் அறுபது வயதில் இறந்தார் ( கிமு சு.430 ), மற்ற எழுத்தாளர்கள் இவர் நூற்று ஒன்பது வயது வரை வாழ்ந்தார் என்கின்றனர். அதேபோல், இவரது மரணம் தொடர்பான செவிவழிக்கதைகள் உள்ளன: எராக்கிளிடெசு பொந்திகசு என்பவரின் பாரம்பரிய நம்பிக்கை, இவர் பூமியில் இருந்து அகற்றப்பட்டதாகக் குறிப்பிடுகிறது; மற்றவர்கள் இவர் எட்னா எரிமலையின் தீப்பிழம்பினால் அழித்தார் என்கிறது.  
பர்னெட்டின் கூற்றுப்படி: எம்ப்பிடோக்ளீஸ் எட்னா எரிமலைப் பள்ளத்தில் குதித்ததாகக் கூறப்பட்டது, இவர் ஒரு கடவுளாக சிலரால் கருதப்பட்டார். மொத்தத்தில் இவரது மரணம் குறித்தும், இடம் குறித்தும் பல்வேறு கருத்துகள் உள்ளன.
# எம்ப்பிடோக்ளீஸ்

## இவரது தத்துவங்கள்

இவர் மெய்யியல் ஆய்வில் ஈடுப்பட்டார். இவரை ஒரு அணுவாதி, பரிணாமவாதி என்பர். உலகத்துப் பொருட்கள் அனைத்தும் மண், நீர், காற்று, என்னும் நாற்பெரும் பூதங்களால் ஆனவை. இந்த நான்கும் எவ்வளவுக்குக்கெவ்வளவு கூடுதலாக சேர்கின்றதோ அவ்வளவுக்குகவ்வளவு பொருள்கள் வளர்ச்சி பெறுகின்றன, இந்த நான்கும் ஒன்றைவிட்டு ஒன்று பிரிந்து போகிறபோது பொருள்கள் அழிகின்றன என்பது இவரது கொள்கை.  
எம்ப்பிடோக்ளீஸ் மறுபிறப்பில் நம்பிக்கை உள்ளவர். இவர் முற்பிறவிகளில் "சிறுவனாகவும், சிறுமியாகவும், பூக்கின்ற செடியாகவும், பறக்கும் பறவையாகவும், நீந்தும் மீனாகவும்" இருந்ததாக கூறிவந்தார். இந்த மறுபிறவி நம்பிக்கையால் புலால் உணவு உண்பதை கண்டித்தார். ஏனெனில் புலால் உணவாக பயன்படும் உயிரினம் சென்ற பிறவியில் மனிதராக பிறந்தவையாக இருக்கலாம். இதனால் புலால் உண்பது மனிதனை மனிதர் உண்பது போன்றது என்றார்.
# சிம்சன் கோடு

வடிவவியலில், *ABC* முக்கோணத்தின் சுற்று வட்டத்தின் மீதுள்ள ஒரு புள்ளி *P* எனில் அப்புள்ளிக்கு மிக அருகாமையில், *AB*, *AC*, *BC* ஆகிய மூன்று கோடுகளின் மீது அமையும் மூன்று புள்ளிகளும் நேர்கோட்டமைபவையாக இருக்கும். இந்த மூன்று புள்ளிகளின் வழியாகச் செல்லும் கோடு, *P* புள்ளியின் **சிம்சன் கோடு** (*Simson line*) ஆகும். இக்கோடு இசுக்காட்டுலாந்து கணிதவியலாளர் இராபர்ட்டு சிம்சன் பெயரால் அழைக்கப்படுகிறது. இருப்பினும், இசுக்காட்டுலாந்து கணிதவியலாளரும் வானிலையாளருமான வில்லியம் வாலசுதான் இக்கருத்துருவை முதன்முதலாக 1799 இல் வெளியிட்டார்.  
இதன் மறுதலையும் உண்மையாகும்.  
*P* புள்ளிக்கு மிக அருகில் மூன்று கோடுகளின் மீதமையும் புள்ளிகள் மூன்றும் ஒரே கோட்டிலமைவதோடு, மூன்று கோடுகளில் எந்த இரண்டும் இணையான கோடுகள் இல்லையெனில், அம்மூன்று கோடுகளால் அமையும் முக்கோணத்தின் சுற்றுவட்டத்தின் மீது புள்ளி *P* அமையும்.
# சிம்சன் கோடு

## இருத்தலை நிறுவல்

<math> L, M, N</math> புள்ளிகள் மூன்றும் நேர்கோட்டமைபவை என நிறுவுவதற்கு
<math>\angle NMP + \angle PML = 180^\circ</math> எனக் காட்ட வேண்டும்.  
நிறுவல்:
படத்தில் தரவுகளின் படி, <math>PCAB</math> ஒரு வட்ட நாற்கரம்
1. <math>\angle PBA + \angle ACP = 180^\circ</math> (வட்ட நாற்கரத்தில் எதிர்கோணங்களின் கூடுதல் <math>180^\circ</math>)
1. <math>\angle PBN + \angle ACP = 180^\circ</math> (<math>\angle PBA = \angle PBN </math>)
1. <math>PMNB</math> ஒரு வட்ட நாற்கரமாகும். (தேலேசுத் தேற்றம்)
1. <math>\angle PBN + \angle NMP = 180^\circ</math>. (வட்ட நாற்கரத்தில் எதிர்கோணங்களின் கூடுதல் <math>180^\circ</math>)
1. <math>\angle NMP = \angle ACP</math>. (படி 2, 4)
1. <math>PLCM</math> ஒரு வட்ட நாற்கரம்
1. <math>\angle PML = \angle PCL </math> ( உள்வரை கோணத் தேற்றம்
1. <math>\angle PCL = 180^\circ - \angle ACP</math>. (மிகைநிரப்பு கோணங்கள்)
1. <math>\angle PML = 180^\circ - \angle ACP</math> (படி 7, 8)
1. <math>\therefore\angle NMP + \angle PML = \angle ACP + (180^\circ - \angle ACP) = 180^\circ</math>  
எனவே <math> L, M, N</math> புள்ளிகள் மூன்றும் நேர்கோட்டமைபவை என்பது நிறுவப்படுகிறது.
# சிம்சன் கோடு

## பண்புகள்

- முக்கோணத்தின் ஒரு உச்சியின் சிம்சன் கோடு, அவ்வுச்சியிலிருந்து முக்கோணத்திற்கு வரையப்படும் குத்துக்கோடாகும். மேலும் அவ்வுச்சியின் எதிரடிப்புள்ளியின் (விட்டவாக்கில் எதிர் புள்ளி) சிம்சன் கோடானது, அந்த உச்சிக்கு எதிர்ப்பக்கமுள்ள முக்கோணத்தின் பக்கமாக இருக்கும்.
- முக்கோணத்தின் சுற்றுவட்டத்தின் மீதுள்ள இரு புள்ளிகள் *P*, *Q* எனில், அவற்றின் சிம்சன் கோடுகளுக்கு இடைப்பட்ட கோணத்தின் அளவு, *PQ* வில்லின் கோணத்தில் பாதியாக இருக்கும். இவ்விரு புள்ளிகளும் விட்டவாக்கில் எதிரெதிராக இருந்தால் அவற்றின் சிம்சன் கோடுகள் செங்குத்தானவையாகவும் அவை வெட்டும் புள்ளியானது முக்கோணத்தின் ஒன்பது-புள்ளி வட்டத்தின் மீதும் இருக்கும்.
- *ABC* முக்கோணத்தின் செங்கோட்டு மையம் *H* எனில், *P* இன் சிம்சன் கோடானது *PH* கோட்டை இருசமக்கூறிடும். அவ்வாறு இருசமக்கூறிடும் புள்ளி ஒன்பது-புள்ளி வட்டத்தின் மீதமையும்.
- இரு முக்கோணங்கள் ஒரே சுற்றுவட்டமுடையவையாக இருந்தால், *P* புள்ளியின் இரு சிம்சன் கோடுகளுக்கு இடைப்பட்ட கோணமானது *P* இன் நிலையைச் சார்ந்திருக்காது.
- குறைந்தது 5 பக்கங்களுடைய எந்தவொரு குவிவு பல்கோணத்திற்கும் சிம்சன் கோடு கிடையாது.
# சிம்சன் கோடு

## சிக்கலெண் தளத்தில்

முக்கோணத்தை சிக்கலெண் தளத்தில் எடுத்துக்கொள்ள, அலகு சுற்றுவட்டம் கொண்ட ABC முக்கோணத்தின் உச்சிகளின் சிக்கலெண் ஆயதொலைகள் *a*,* b*, *c*; சுற்றுவட்டத்தின் மீதுள்ள ஒரு P புள்ளியின் ஆயதொலைவு *p* எனில் இப்புள்ளியின் சிம்சன் கோடானது கீழுள்ள சமன்பாட்டை நிறைவு செய்யும் புள்ளிகளாலான (*z*) கணமாகும்:  
:<math>2abc\bar{z} -2pz+p^2+(a+b+c)p -(bc+ca+ab)-\frac{abc}{p} =0,</math>
<math>\bar{z},</math> என்பது <math>z</math> இன் [[இணைச் சிக்கலெண்.
# தேசிய பிரெய்லி நூலகம்

**தேசிய பிரெய்லி நூலகம்** (National Braille Library) நேபாளத்தில் பார்வையற்றோருக்காக அமைந்துள்ள முதல் மற்றும் ஒரே நூலகம் ஆகும். காட்மாண்டுவில் உள்ள திரிபுரேசுவோரில் கட்டப்பட்டுள்ள நேபாள பார்வையற்றோர் நலனுக்கான சங்கத்தின் கட்டிடத்தில் உள்ள கிராம அபிவிருத்தி குழுவான திரிபுரேசுவோரில் இந்த நூலகம் உள்ளது. 2009 ஆம் ஆண்டு மார்ச்சு மாதம் 29 ஆம் நாள் தேசிய பிரெய்லி நூலகம் நிறுவப்பட்டது. நிர்மலா கியாவாலி என்ற பார்வையற்றவர் ஒருவரால் நூலகம் திறக்கப்பட்டது. நூலகத்தில் உள்ள அனைத்து புத்தகங்களும் ஆங்கில மொழியில் உள்ளன.
மாதத்திற்கு 15-20 பார்வையாளர்கள் நூலகத்திற்கு வருகை தருகின்றனர்.
# கோத்ரி பாலம்

**கோத்ரி பாலம்** (*Kotri Bridge*) பாக்கித்தான் நாட்டின் சிந்து மாகாணத்தில் உள்ள சிந்து ஆற்றின் மீது கோத்ரி மற்றும் ஐதராபாத்து நகரங்களுக்கு இடையே அமைந்துள்ள ஒரு சாலை-இரயில் பாலமாகும். 1900 ஆம் ஆண்டு மே மாதம் 25 ஆம் தேதியன்று போக்குவரத்துக்காக இப்பாலம் திறக்கப்பட்டது. 1931 ஆம் ஆண்டு புனரமைக்கப்பட்டது. கோத்ரி பாலம் ஐந்து கண் இடைவெளிகள் கொண்டு நீண்டுள்ளது. பாலத்தின் மொத்த நீளம் 1,948 அடிகளாகும்.(594 மீ)  
பாலத்தில் ஒற்றை இரயில் பாதையும் அந்த இரயில் பாதையின் இருபுறமும் சாலைகளும் உள்ளன. 1980 ஆம் ஆண்டுகளின் முற்பகுதியில் பழைய பாலத்திற்கு அருகிலேயே இரயில் போக்குவரத்திற்காக மற்றொரு இரயில் பாலம் கட்டப்பட்டது. இப்புதிய பாலம் மெக்ரான் இரயில்வே பாலம் என்று அழைக்கப்படுகிறது. கோத்ரி பாலம் இன்றும் கூட ஒரு வழி இரயில் பாதையாகவும், இரு வழி சாலை போக்குவரத்து பாதையாகவும் பயன்பாட்டில் உள்ளது.
# சுனில் குமார் (பீகார்)

**சுனில் குமார்** (*Sunil Kumar*)(பிறப்பு 20 சனவரி 1957) என்பவர் இந்திய அரசியல்வாதி மற்றும் நான்கு முறை பீகார் சட்டமன்ற உறுப்பினராகத் தேர்ந்தெடுக்கப்பட்டவர் ஆவார். இவர் பீகார் சட்டப் பேரவையில் தற்போது பிஹார்சரீப் தொகுதியிலிருந்து தேர்ந்தெடுக்கப்பட்டு பதவியில் உள்ளார். இவர் 2005ஆம் ஆண்டு நடைபெற்ற சட்டமன்றத் தேர்தலில் சட்டமன்ற உறுப்பினராக முதன் முதலாக நாலந்தா மாவட்டத்தில் உள்ள பிஹார்சரீப் தொகுதியில் போட்டியிட்டு இராச்டிரிய ஜனதா தளத் தலைவர் சையத் நௌஷாதுன்னபி என்கிற பப்பு கானை தோற்கடித்தார். குமார் 2005 மற்றும் 2010 சட்டமன்றத் தேர்தல்களில் ஐக்கிய ஜனதா தளம் சார்பில் போட்டியிட்டுத் தேர்ந்தெடுக்கப்பட்டார். 2014 இந்தியப் பொதுத் தேர்தலுக்கான பாஜகவின் தேர்தல் பிரச்சாரக் குழுவில் நரேந்திர மோதியை முன்னிலைப்படுத்தியதற்கு எதிர்ப்புத் தெரிவிக்கும் வகையில், பீகாரில் பாஜகவுடனான தனது 17 ஆண்டுக்கால கூட்டணியை ஐக்கிய ஜனதா தளம் முறித்துக் கொண்டபோது, சூன் 2013-ல் பாஜகவில் சேர்ந்தார். 2015 மற்றும் 2020 சட்டமன்றத் தேர்தல்களில் பாரதிய ஜனதா கட்சி சார்பில் போட்டியிட்டு வெற்றிபெற்றார்.
# கருக்காக்கோட்டை

**கருக்காக்கோட்டை** (*Karukkakottai*) என்பது இந்தியாவின் தமிழ்நாடு மாநிலத்தில் தஞ்சாவூர் மாவட்டத்தில் ஒரத்தநாடு வட்டத்தில் உள்ள ஒரு கிராமம் ஆகும்.
# கருக்காக்கோட்டை

## மக்கள்தொகையியல்

2011 மக்கள் தொகை கணக்கெடுப்பின்படி, கருக்காக்கோட்டையில் 827 ஆண்கள் மற்றும் 863 பெண்கள் என மொத்தம் 1690 பேர் உள்ளனர். இந்த கிராமத்தின் பாலின விகிதம் 1012ஆக உள்ளது. இது தமிழ்நாட்டின் சராசரியினை விட அதிகம். எழுத்தறிவு விகிதம் 58.21 ஆக இருந்தது.
# குபா தேசியப் பூங்கா

**கூபா தேசியப் பூங்கா** (மலாய்: *Taman Negara Kubah*; ஆங்கிலம்: *Kubah National Park*) என்பது மலேசியா, சரவாக், கூச்சிங் பிரிவில் உள்ள தேசியப் பூங்கா ஆகும். கூச்சிங் நகரத்திலிருந்து 22 கிலோமீட்டர் தொலைவில் அமைந்துள்ளது. 2230 எக்டேர் பரப்பளவில் 1989 ஆம் ஆண்டில் நிறுவப்பட்டு 1995 ஆம் ஆண்டில் பொதுமக்கள் பார்வைக்காக திறக்கப்பட்டது.  
கூச்சிங் பிரிவில் உள்ள மாத்தாங் மலைத்தொடர் (Matang Range) குபா தேசிய பூங்காவின் தளமாகவும் உள்ளது. நீண்ட நாட்களுக்கு தங்க விரும்பும் பார்வையாளர்களுக்கு இந்தப் பூங்கா தங்கும் வசதிகளையும் வழங்குகிறது.
# குபா தேசியப் பூங்கா

## பொது

கூபா தேசியப் பூங்காவில் உள்ள செராபி மலை, செலாங் மலை, சென்டோக் மலை ஆகிய மூன்று மலைகளையும் தெளிவான நாட்களில் கூச்சிங் நகரில் இருந்து பார்க்க முடியும்.  
2,230 எக்டேர் பரப்பளவு கொண்ட கூபா தேசியப் பூங்காவில் அரிய வகையான பெரணிகள்; ஆர்க்கிட் மலர்கள்; மற்றும் பல வகையான பனை வகைத் தாவரங்களையும் காணலாம். அதனால்தான் இந்தப் பூங்கா "பனைகளின் உலகம்" என்று அழைக்கப்படுகிறது. அங்கு வளரும் 93 வகையான பனை மரங்களால் இந்தப் பூங்கா சிறப்பிக்கப்படுகிறது.[3]
# குபா தேசியப் பூங்கா

## உயிரினங்கள்

காட்டு விலங்குகள் இங்குள்ள மழைக்காடுகளில் அதிகமாக வாழ்கின்றன. மேலும் இங்கு வாழும் சில உயிரினங்களான போர்னியோ தாடிப் பன்றிகள், சுட்டி மான்கள், கருப்பு இருவாய்ச்சி பறவைகள் குறிப்பிடத்தக்கவை. மற்றும் பல வகையான ஊர்வனங்களும் இங்கு உள்ளன.  
இந்தப் பூங்கா, மாத்தாங் வனவிலங்கு மையத்தின் எல்லைக்குள் அமைந்துள்ளது. இந்தப் பூங்காவை இராயு மலையேற்றப் பாதையின் மூலமாக அணுகலாம்.
# செம்பாலூர்

**செம்பாலூர்** (*Sembalur*) என்பது இந்தியாவின் தமிழ்நாடு மாநிலத்தில் அமைந்துள்ள தஞ்சாவூர் மாவட்டத்தில் பட்டுக்கோட்டை வட்டத்தில் உள்ள ஒரு கிராமம் ஆகும். 2011 மக்கள் தொகை கணக்கெடுப்பின்படி, செம்பலூரின் மொத்த மக்கள் தொகை 1175 ஆகவும் இதில் 541 ஆண்களும் 634 பெண்களும் உள்ளனர். இது 2001 மக்கட்தொகையினை குறைவாகும். மேலும் கல்வியறிவு விகிதம் 69.39% ஆக உள்ளது.
# செம்மங்குடி

**செம்மங்குடி** (*Semmangudi*) அல்லது செம்பங்குடி என்பது தமிழ்நாடு, திருவாரூர் மாவட்டம், குடவாசல் வட்டத்தில் உள்ள ஒரு கிராமம் ஆகும். இது பல கருநாடக இசைப் பாடகர்களின் தாயகம். பிரபல கர்நாடக இசைப் பாடகர் செம்மங்குடி சீனிவாச ஐயர், இந்த ஊரைச் சேர்ந்தவர்.
# செம்மங்குடி

## மக்கள்தொகையியல்

2011 மக்கள் தொகை கணக்கெடுப்பின்படி, செம்மங்குடியில் 562 ஆண்கள் மற்றும் 559 பெண்கள் 1121 பேர் வசிக்கின்றனர். இதில் 2001-ன் மக்கள்தொகையினை விட 19பேர் குறைவாக உள்ளனர். பாலின விகிதம் 995 ஆகவும், எழுத்தறிவு விகிதம் 79.88 ஆகவும் இருந்தது.
# ஊரணிபுரம்

**ஊரணிபுரம்** (*Uranipuram*) என்பது இந்தியாவின் தமிழ்நாட்டின் தஞ்சாவூர் மாவட்டத்தில் அமைந்துள்ள ஒரு சிறிய கிராமமாகும். ஊரணிபுரம் அமைந்துள்ளது. இதன் மொத்த புவியியல் பரப்பளவு 618.61 ஹெக்டேர் ஆகும். இது கடல் மட்டத்திலிருந்து சராசரியாக 23 மீட்டர் உயரத்தில் உள்ளது.
# ஊரணிபுரம்

## மக்கள்தொகை

இந்திய 2011 மக்கள்தொகை கணக்கெடுப்பின்படி, ஊரணிபுரம் கிராமத்தின் மக்கள் தொகை 4493 ஆகும். மொத்தமக்கள் தொகையில் 2190 பேர் ஆண்கள் மற்றும் 2303 பேர் பெண்கள் ஆவர். ஊரணிபுரம் கிராமத்திலுள்ள மொத்த குடும்பங்கள் 1082 ஆகும்.
# பெத்தோங் பிரிவு

**பெத்தோங் பிரிவு** (மலாய் மொழி: *Bahagian Betong*; ஆங்கிலம்: *Betong Division*) என்பது மலேசியா, சரவாக் மாநிலத்தில் ஒரு நிர்வாகப் பிரிவாகும். ஆங்கிலத்தில் டிவிசன் (*Division*) என்று அழைக்கிறார்கள். சரவாக் மாநிலத்தில் உள்ள நிர்வாகப் பிரிவுகளில் மிகச் சிறியப் பிரிவு.  
மலேசியாவின் கிழக்கு மலேசியாவில் உள்ள சபா; சரவாக் மாநிலங்களில் **பிரிவு** என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாக (*Daerah*) பிரிக்கப்பட்டு நிர்வகிக்கப் படுகிறது. பெத்தோங் பிரிவின் பரப்பளவு 4180 சதுர கி.மீ. முன்பு செரி அமான் பிரிவின் ஒரு பகுதியாக இருந்தது.
# பெத்தோங் பிரிவு

## பொது

### பெத்தோங் பிரிவு மாவட்டங்கள்

பெத்தோங் பிரிவில் உள்ள மாவட்டங்கள்:  
- பெத்தோங் மாவட்டம்
- சரதோக்கு மாவட்டம்
# பெத்தோங் பிரிவு

## சரிபாஸ்

பெத்தோங் பிரிவு சரிபாஸ் *(Saribas)* பகுதியில் உள்ளது. சரிபாஸ் அதன் இபான் மக்களின் நீளவீடுகளுக்கு (Longhouses) பிரபலமானது; மற்றும் இபான் கலாசாரத்தின் மையமாகவும் கருதப் படுகிறது. சரிபாஸ் பகுதியில் 222 நீளவீடுகள் உள்ளன.  
இபான் மக்கள், சரவாக் மாநிலத்தின் பூர்வீகப் பழங்குடியினர். இவர்கள் கடல் டயாக் *(Sea Dayaks)* மக்கள் என்று அழைக்கப் படுவதும் உண்டு.  
1849-ஆம் ஆண்டு சூலை 31-ஆம் தேதி சரவாக், பெத்திங் மாரு எனும் இடத்தில் ஒரு போர் நடந்தது *(Battle of Beting Maru)*. செக்ராங் *(Sekrang)* இபான் மக்கள்; மற்றும் சரிபாஸ் இபான் *(Saribas Iban)* மக்கள் மீது ராஜா ஜேம்சு புரூக் *(Rajah James Brooke)* நடத்திய போர். அதில் ஜேம்ஸ் புரூக் வெற்றி பெற்றார். அதன் பிறகு, சரிபாஸ் பகுதி சரவாக் மாநிலத்துடன் இணைக்கப்பட்டது.
# பெத்தோங் பிரிவு

## இனக்குழுக்கள்

பெத்தோங் பிரிவு பாரம்பரியமாக இபான், மலாய் மற்றும் சீன மக்களின் தாயகமாக உள்ளது. பெரும்பாலான இபான் மக்கள் பெத்தோங் மற்றும் சரதோக் கிராமப் புறங்களில் பரவி உள்ளனர்.  
சீன மக்கள் பெத்தோங் மற்றும் சரதோக் போன்ற நகரப் பகுதிகளில் அதிக அளவில் உள்ளனர். பிற இனங்களான பிடாயூ, மெலனாவ் மற்றும் ஒராங் உலு ஆகியோர் பெத்தோங் பிரிவைச் சேர்ந்தவர்கள் அல்ல.  
இருப்பினும், சரவாக் முழுவதும் இருந்தும், அண்மைய காலங்களில் அதிகமானோர் பெத்தோங்கில் குடியேறி வருகிறார்கள். வெளிநாட்டு தொழிலாளர்கள் அரிதாகவே காணப் படுகின்றனர். அவர்களில் பலர் எண்ணய்ப்பனைத் தோட்டங்களில் வேலை செய்கிறார்கள்.
# பெத்தோங் பிரிவு

## இனக்குழுக்கள்

### புள்ளி விவரங்கள்

**இனவாரியாக பெத்தோங் பிரிவு**  
| நிர்வாக மாவட்டம் | மொத்தம்
மக்கள் தொகை | மலாய்
மக்கள் | இபான் | பிடாயூ | மெலனாவ் | மற்றவர்
பூமிபுத்ரா | சீனர்கள் | மற்றவர்
பூமிபுத்ரா
அல்லாதவர் | குடிமக்கள்
அல்லாதவர் |  |
| --- | --- | --- | --- | --- | --- | --- | --- | --- | --- | --- |
| பெத்தோங் | 67,400
*(57.8%)* | 39,600
*(58.8%)* | 25,100
*(37.2%)* | 300
*(0.4%)* | 100
*(0.1%)* | 100
*(0.1%)* | 2,100
*(3.1%)* | 0
(0.0%) | 100
*(0.1%)* |  |
| சரதோக் | 49,300
*(42.2%)* | 20,500
*(41.6%)* | 25,800
*(52.3%)* | 100
*(0.2%)* | 200
*(0.4%)* | 100
*(0.2%)* | 2,500
*(5.1%)* | 0
(0.0%) | 200
*(0.2%)* |  |
| **பெத்தோங் பிரிவு மொத்தம்** | 116,700
*(100%)* | 60,100
*(51.4%)* | 50,900
*(43.6%)* | 400
*(0.4%)* | 300
*(0.1%)* | 200
*(0.1%)* | 4,600
*(3.1%)* | 0
(0.0%) | 300
*(0.1%)* | } |
# பிந்துலு பிரிவு

**பிந்துலு பிரிவு** (மலாய் மொழி: *Bahagian Bintulu*; ஆங்கிலம்: *Bintulu Division*) என்பது மலேசியா, சரவாக் மாநிலத்தில் உள்ள 12 நிர்வாகப் பிரிவுகளில் இதுவும் ஒன்றாகும். இந்த *டிவிசன்* எனும் நிர்வாகப் பிரிவை ஆங்கிலம்: *Division* மலாய் மொழி: *Bahagian*) என்று அழைக்கிறார்கள்.  
மலேசியாவின் கிழக்கு மலேசியாவில் உள்ள சபா; சரவாக் மாநிலங்களில் **பிரிவு** என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாகப் பிரிக்கப்பட்டு நிர்வகிக்கப் படுகிறது. பிந்துலு பிரிவின் பரப்பளவு 12,166 சதுர கிலோமீட்டர்.
# பிந்துலு பிரிவு

## பொது

### பிந்துலு பிரிவு மாவட்டங்கள்

சரவாக் மாநிலத்தின் காப்பிட் பிரிவு; மற்றும் மிரி பிரிவு ஆகிய பிரிவுகளுக்குப் பிறகு, பிந்துலு பிரிவு மூன்றாவது பெரிய பிரிவு ஆகும். பிந்துலு பிரிவில் உள்ள மாவட்டங்கள்:  
- பிந்துலு மாவட்டம்
- செபாவு மாவட்டம்
- தாதாவு மாவட்டம்  
பிந்துலு பிரிவில் உள்ள மூன்று முக்கிய நகரங்கள்: பிந்துலு; தாதாவு (*Tatau*) மற்றும் செபாவு (*Sebauh*). சரவாக்கின் நான்காவது பெரிய நகரமாக பிந்துலு நகரம் விளங்குகிறது. பிந்துலு பிரிவின் பெரும்பாலான மக்கள் இந்த நகரத்தில் தான் அதிகமாக உள்ளனர்.
# பிந்துலு பிரிவு

## சொல் பிறப்பியல்

16-ஆம் நூற்றாண்டின் போது, போர்த்துகீசியகடலோடிகளால் "ரிவர் டி புருலு" (*River de Burulu*) என்று பிந்துலுவிற்குப் பெயரிடப்பட்டது. பிந்துலு என்ற பெயரில் பல புராணக் கதைகள் உள்ளன. புரூக் வம்சத்தின் வெள்ளை இராஜா ஆட்சியின் போது, சரவாக் பழங்குடியினரின் சமூகத்தில், தங்கள் சமூகத் தகுதியைத் தக்க வைத்துக் கொள்ள தலை வேட்டையாடுதல் (*Headhunting*) எனும் பழக்கத்தைப் பின்பற்றி வந்தனர்.  
பின்னர் வேட்டையாடிய தலைகளை கெமெனா ஆற்றில் (*Kemena River*) வீசி விடுவார்கள். அதன் பிறகு ஆற்றில் இறங்கி அந்தத் தலைகளைச் சேகரிப்பார்கள். தலைகளைச் சேகரிக்கும் நடைமுறையை "மெந்து உலாவ்" (*Mentu Ulau*) என உள்ளூர்ப் பூர்வீக மொழியில் அழைத்தார்கள்.  
இந்த மெந்து உலாவ் எனும் சொல்லில் இருந்து பிந்துலு எனும் சொல் உருவாகி இருக்கலாம் என நம்பப்படுகிறது.
# பிந்துலு பிரிவு

## சொல் பிறப்பியல்

### புள்ளி விவரங்கள்

**இனவாரியாக பிந்துலு பிரிவு**  
| நிர்வாக மாவட்டம் | மொத்தம்
மக்கள் தொகை | மலாய்
மக்கள் | இபான் | பிடாயூ | மெலனாவ் | மற்றவர்
பூமிபுத்ரா | சீனர்கள் | மற்றவர்
பூமிபுத்ரா
அல்லாதவர் | குடிமக்கள்
அல்லாதவர் |  |
| --- | --- | --- | --- | --- | --- | --- | --- | --- | --- | --- |
| பிந்துலு | 186,100
*(84.5%)* | 17,500
*(9.4%)* | 71,300
*(38.3%)* | 2,500
*(1.4%)* | 21,200
*(11.4%)* | 8,700
*(4.7%)* | 33,300
*(17.9%)* | 900
*(0.4%)* | 30,700
*(16.5%)* |  |
| தத்தாவ் | 28,900
*(15.5%)* | 1,200
*(4.2%)* | 18,200
*(63.0%)* | 200
*(0.7%)* | 1,700
*(5.9%)* | 2,800
*(9.7%)* | 1,500
*(5.2%)* | 100
*(0.3%)* | 3,300
*(11.4%)* |  |
| **மொத்தம்** | 215,000
*(100%)* | 18,700
*(8.7%)* | 89,500
*(41.6%)* | 2,700
*(1.3%)* | 22,900
*(10.7%)* | 11,500
*(5.3%)* | 34,800
*(16.2%)* | 1000
*(0.5%)* | 34,000
*(15.8%)* | } |
# இந்தியப் பெருச்சாளி

**இந்தியப் பெருச்சாளி** (*greater bandicoot rat*, *bandicota indica*) என்பது எலிக்குடும்பத்தைச் சேர்ந்த கொறிணி ஆகும். இவை வங்காளதேசம், சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், இலங்கை, தைவான், தாய்லாந்து மற்றும் வியட்நாம் ஆகிய நாடுகளில் காணப்படுகின்றன. இவை 27-29 செ.மீ வரை வளரக்கூடியவை.  
பெருச்சாளியானது அடர் சாம்பல்-பழுப்பு நிற உடலைக் கொண்டிருக்கும், உடலில் நீண்ட, கருப்பு முடிகள் நிறைந்திருக்கும். சில பெருச்சாளிகளின் உடலானது நீளமான, கருப்பு முடிகளுடனும் பக்கவாட்டுப் பகுதி சாம்பல் நிறத்திலும் இருக்கும். சிறிய, வெளிர் சாம்பல் நிற ரோமங்கள் உடல் அடிப்பகுதியின் பரப்புகளில் காணப்படும். இவை கருமையான செதிலுள்ள வால் மற்றும் வெளிர் நிற நகங்களைக் கொண்ட கருமையான பாதங்களைக் கொண்டுள்ளன. பெருச்சாளிக் குட்டிகள் மிகவும் வெளிர் நிறத்தில் இருக்கும். இலங்கையில் பெருச்சாளி *மஹா உரு-மீயா* என்று அழைக்கப்படுகிறது, சிங்கள மொழியில் அதன் பொருள் "பன்றி-எலி" என்பதாகும். நேபாளி மொழியில் சுச்சுந்திரா என்று அழைக்கப்படும் பல விலங்குகளில் இவையும் ஒன்று.
# பாம்புத்தாரா

**பாம்புத்தாரா** ( Oriental darter, *Anhinga melanogaster*) என்பது தெற்காசியா மற்றும் தென்கிழக்கு ஆசியாவின் வெப்பமண்டலப் பகுதிகளில் காணப்படும் நீர்ப்பறவையாகும். இவற்றை **வழுவாங்கி** என்றும் **நெய்காக்கை** என்றும் அழைப்பதுண்டு. இவை நீண்ட மற்றும் மெல்லிய கழுத்தும் நேர்க்கூரான அலகும் கொண்டுள்ளன. இவை நீர்க்காகம் போன்று நீரில் மூழ்கி மீன்களை வேட்டையாடுகின்றன. இவை நீருக்கடியில் ஒரு மீனைப் பிடித்த பிறகு, மேற்பரப்பிற்கு மேலே கொண்டு வந்து, காற்றில் வீசியெறிந்து விழுங்குகின்றன. நீருக்குள் தன் உடலை வைத்துக்கொண்டு, நீருக்கு வெளியே கழுத்தை மட்டும், பாம்பு போல நீட்டிக் கொண்டு, நீந்துவதால் இவை *பாம்புத்தாரா* என்ற பெயரில் அழைக்கப்படுகிறது. நீர்க்காகங்களைப் போலவே, இவை ஈரமான இறகுகளைக் கொண்டுள்ளது, பெரும்பாலும் ஒரு பாறை அல்லது கிளையில் அமர்ந்து இறக்கைகளை விரித்து உலரச்செய்யும்.
# பிரித்திகா சௌத்ரி

**பிரித்திகா சௌத்ரி** (Pritika Chowdhry) இந்திய வம்சாவளியைச் சேர்ந்த ஓர் அமெரிக்க கலைஞர் மற்றும் எழுத்தாளர் ஆவார். சமூக-அரசியல் களத்தில் தனது சீரிய பணிக்காக இவர் அறியப்படுகிறார். பிரிவினை எதிர்ப்பு நினைவு திட்டம், எதிர்-நினைவக திட்டம் போன்ற இயக்கங்களை நிறுவினார்.
# பிரித்திகா சௌத்ரி

## வாழ்க்கைக் குறிப்பு

இந்தியாவில் பிறந்த பிரித்திகா புது தில்லியில் பிறந்து வளர்ந்தார். 1999 ஆம் ஆண்டில் இவர் அமெரிக்கா சென்றார்.  
2009 மற்றும் 2011 ஆம் ஆண்டுகளுக்கு இடையில், பிரித்திகா வருகை தரும் பேராசிரியராக இருந்தார். மக்கலெசுட்டர் கல்லூரியிலும் காட்சிக் கலைகள் கல்லூரியிலும் கல்வி கற்பித்தார்.  
2007 ஆம் ஆண்டில் பிரிவினை எதிர்ப்பு நினைவு திட்டத்தை நிறுவினார். 1947 இந்தியப் பிரிவினை, 1971 வங்காளதேச சுதந்திரப் போர், 1919 ஜாலியன் வாலாபாக் படுகொலை உள்ளிட்ட வரலாற்று நிகழ்வுகளை மையமாகக் கொண்ட ஒன்பது துணைத் திட்டங்களை இந்தத் திட்டம் கொண்டிருந்தது. குயின்சு அருங்காட்சியகம், வைசுமேன் கலை அருங்காட்சியகம் , அண்டர்டன் கலை அருங்காட்சியகம், மினசோட்டா அமெரிக்கக் கலை அருங்காட்சியகம் ,, சமசுகிருதி அருங்காட்சியகம் & கலை கண்காட்சியகம் மற்றும் இசுலிப் கலை அருங்காட்சியகம் போன்ற குறிப்பிடத்தக்க அருங்காட்சியகங்கள் மற்றும் கலைக்கூடங்களில் பிரித்திகாவின் படைப்புகள் காட்சிப்படுத்தப்பட்டுள்ளன.
# பிரித்திகா சௌத்ரி

## விருதுகள் மற்றும் அங்கீகாரம்

- 2007: டேவிட் மற்றும் எடித் சினைகோ பிராங்க் பட்டதாரி உறுப்பினர் தகுதி
- 2011: இந்திய ஆய்வுகளுக்கானஅமெரிக்க நிறுவனத்தின் நிகழ்த்துக்கலை மற்றும் ஆக்கப்பூர்வ கலை உறுப்பினர் தகுதி
# கூச்சிங் பிரிவு

**கூச்சிங் பிரிவு** (மலாய் மொழி: *Bahagian Kuching*; ஆங்கிலம்: *Kuching Division*) என்பது மலேசியா, சரவாக் மாநிலத்தில் உள்ள 12 நிர்வாகப் பிரிவுகளில் இதுவும் ஒன்றாகும். முன்பு **முதல் பிரிவு** *(First Division)* என்று அழைக்கப்பட்டது. இந்தப் பிரிவுதான் நவீன சரவாக்கின் மையம் மற்றும் தொடக்கப் புள்ளியாகும்.  
கூச்சிங் பிரிவின் இன அமைப்பை, சரவாக் முழுமைக்கும் ஒப்பிட்டுப் பார்க்கும் போது சற்றே வேறுபட்டது. மலாய்க்காரர்களும் மற்றும் சீனர்களும் கூச்சிங் நகரில் பெரும்பான்மையான இனக் குழுக்களாக உள்ளனர். கூச்சிங் பிரிவு, சரவாக்கில் அதிக மக்கள்தொகை கொண்ட பிரிவு. கூச்சிங் பிரிவில் வசிக்கும் பெரும்பாலானோர் கூச்சிங் மாவட்டத்தில் வசிக்கின்றனர்.
# கூச்சிங் பிரிவு

## பொது

### கூச்சிங் பிரிவு மாவட்டங்கள்

கூச்சிங் பிரிவில் உள்ள மாவட்டங்கள்:  
- கூச்சிங் மாவட்டம் (*Kuching District*)
- பாவு மாவட்டம் (*Bau District*)
- இலுண்டு மாவட்டம் (*Lundu District*)
- படாவான் துணை மாவட்டம் (*Padawan Sub District*)
- செமாத்தான் துணை மாவட்டம் (*Sematan Sub District*)
# கூச்சிங் பிரிவு

## பொது

### டிவிசன் விளக்கம்

*டிவிசன்* எனும் நிர்வாகப் பிரிவை ஆங்கிலம்: *Division* மலாய் மொழி: *Bahagian*) என்று அழைக்கிறார்கள்.  
மலேசியாவின் கிழக்கு மலேசியாவில் உள்ள சபா; சரவாக் மாநிலங்களில் **பிரிவு** என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாகப் பிரிக்கப்பட்டு நிர்வகிக்கப் படுகிறது.
# கூச்சிங் பிரிவு

## பொது

### பொருளாதாரம்

கூச்சிங் பிரிவு, சரவாக் மாநிலத்தின் தாயகமாக அறியப்படுகிறது. இந்தப் பிரிவு வணிகம், பல்வகைக் கலப்புத் தொழில்கள், சேவைத் துறைகள், கல்வி மையம் மற்றும் சரவாக்கின் சுற்றுலா மையம் போன்றவற்றின் மையமாக விளங்குகிறது.
# கூச்சிங் பிரிவு

## பொது

### புள்ளி விவரங்கள்

**இனவாரியாக கூச்சிங் பிரிவு**  
| நிர்வாக மாவட்டம் | மொத்தம்
மக்கள் தொகை | மலாய்
மக்கள் | இபான் | பிடாயூ | மெலனாவ் | மற்றவர்
பூமிபுத்ரா | சீனர்கள் | மற்றவர்
பூமிபுத்ரா
அல்லாதவர் | குடிமக்கள்
அல்லாதவர் |  |
| --- | --- | --- | --- | --- | --- | --- | --- | --- | --- | --- |
| கூச்சிங் | 617,887
*(87.6%)* | 220,333
*(35.7%)* | 67,367
*(10.9%)* | 76,403
*(12.4%)* | 3,932
*(0.6%)* | 8,473
*(1.4%)* | 225,998
(36.6%) | 5,295
*(0.8%)* | 10,050
*(1.6%)* |  |
| பாவு | 54,046
*(7.7%)* | 4,187
*(7.6%)* | 1,402
*(2.6%)* | 37,328
*(69.0%)* | 91
*(0.2%)* | 380
*(0.7%)* | 9,443
*(17.4%)* | 221
*(0.4%)* | 1,194
*(2.1%)* |  |
| இலுண்டு | 33,413
*(4.7%)* | 11,467
*(34.3%)* | 4,438
*(13.3%)* | 12,034
*(36.0%)* | 81
*(0.2%)* | 228
*(0.7%)* | 3,650
*(10.9%)* | 135
*(0.4%)* | 1,380
*(4.1%)* |  |
| **கூச்சிங் பிரிவில் மொத்தம்** | 705,546
*(100.0%)* | 235,987
*(33.4%)* | 73,207
*(10.4%)* | 125,765
*(17.8%)* | 4,104
*(0.6%)* | 9,081
*(1.3%)* | 239,091
(33.9%) | 5,687
*(0.8%)* | 12,624
*(1.8%)* | } |
# கூச்சிங் பிரிவு

## நிர்வாகம்

**Administrative Subdivisions of Kuching Division (by area)**  
| **கூச்சிங்**
*4,565.53 km<sup>2</sup>* |
| --- |
# குல்னார் மம்மதோவா

**குல்னார் மர்ஃபட் கிசி மம்மதோவா** (*Gulnar Marfat qizi Mammadova*) அசர்பைசான் நாட்டைச் சேற்ந்த ஒரு சதுரங்க வீராங்கனையாவார். அசர்பைசான் நாட்டிலுள்ள சிர்வான் நகரில் இவர் 1991 ஆம் ஆண்டு மே மாதம் 11 ஆம் தேதியன்று பிறந்தார். பன்னாட்டு சதுரங்க மாசுட்டர், பெண் கிராண்டு மாசுட்டர் பட்டங்களையும் குல்னார் வென்றுள்ளார்.  
2021 ஆம் ஆண்டு அசர்பைசானில் நடைபெற்ற சதுரங்க வெற்றியாளர் போட்டியை குல்னார் வென்றார்.  
2016 ஆம் ஆண்டு நடைபெற்ற மகளிர் சதுரங்க ஒலிம்பியாடு போட்டியில் 3-ஆவது பலகையில் சிறந்த தனிநபர் செயல்திறனுக்காக மம்மதோவா தங்கப் பதக்கத்தை வென்றார்.
# புசண்டேஸ்வர் கோயில்

**பாபா புசண்டேஸ்வர் கோயில்** (**Baba Bhusandeswar Temple**) இந்தியாவின் ஒடிசா மாநிலத்தின் பாலேசுவர் மாவட்டத்தில் உள்ள போகராய் கிராமத்தில் அமைந்துள்ளது. இக்கோயில் சிவ பெருமானுக்கு அர்ப்பணிகக்ப்பட்டது. இக்கோயில் மூலவரான கருங்கல்லால் நிறுவப்பட்ட இலிங்கம் 12 அடி உயரம், 14 அடி அகலம் கொண்டது. தற்போது இலிங்கத்தின் பாதியளவு மட்டும் வெளியே தெரிகிறது. மீதம் உள்ளது மண்ணில் புதைந்துள்ளது. மூன்று பகுதிகள் கொண்ட இலிங்கத்தின் நடுப்பகுதி எண்கோண வடிவத்தில் உள்ளது. இது சிறிதளவு வலப்பக்கம் சாய்ந்துள்ளது.
# உலர் கூனி இறால்

**உலர் கூனி இறால்** (*Dried Shrimp*) என்பது வெயிலில் உலர்த்தப்பட்டு சுருங்கிய சிறு இறால் வகையைக் குறிக்கும். இது கிழக்காசியா, தென்கிழக்காசியா மற்றும் தெற்காசியா ஆகிய பகுதிகளின் உணவு வகைகளில் பயன்படுத்தப்படுகிறது. இது ஒரு தனித்துவமான உமாமி சுவையை அளிக்கிறது. ஒரு சில இறால் பொதுவாக உணவுகளுக்குப் பயன்படுத்தப்படுகிறது. வேகவைத்தப் பிறகு இவற்றின் சுவை வெளிப்படுகிறது.
# உலர் கூனி இறால்

## தெற்காசியா

இந்தியாவில் ஒடிசா, கொங்கன், ஆந்திரா, தமிழ்நாடு மற்றும் இந்தியாவின் வடகிழக்கு பகுதிகளின் உணவு வகைகளில் கூனி இறால் பயன்படுத்தப்படுகிறது. இது தமிழ்நாட்டில் **சென்னா குன்னி** என்றும் ஆந்திராவில் **ரொய்யா பப்பு** என்றும் அழைக்கப்படுகிறது. இலங்கையில், *கூனிஸ்ஸோ மல்லும்* அல்லது *போல் மல்லும்* என்றழைக்கப்படும் பிரபலமான உணவில் சேர்க்கப்படும் பொருட்களில் கூனி இறால் முக்கியமானதாகும்.
# கிழங்கான்

**கிழங்கான்** (northern whiting, silver whiting அல்லது sand smelt; உயிரியல் பெயர்: *Sillago sihama*) என்பது ஒரு கடல்வாழ் மீன் வகையாகும். இவை மேற்கில் தென்னாப்பிரிக்காவிலிருந்து கிழக்கில் ஜப்பான் மற்றும் இந்தோனேசியா வரை உள்ள இந்தோ-பசிபிக் பிராந்தியத்தில் காணப்படுகின்றன. மேலும் சுயஸ் கால்வாய் வழியாக நடுநிலக்கடல் பகுதியில் ஆக்கிரமிப்பு இனமாக மாறியுள்ளன. ஊணுண்ணியான இவை, பலவகையான கடற்புழுக்களையும் ஓட்டுக் கணுக்காலிகளையும் உட்கொள்கின்றன. இந்தோ-பசிபிக் முழுவதும் கிழங்கான் மீன் பொருளாதார முக்கியத்துவம் வாய்ந்ததாக உள்ளது. இது பெரும்பாலும் சீன் வலைகள் மற்றும் வார்ப்பு வலைகளால் எடுக்கப்பட்டு புதியதாக சந்தைப்படுத்தப்படுகிறது.
# புரோட்டோகோராஸ்

**புரோட்டகோராஸ்** (*Protagoras*, கிரேக்கம் : Πρωταγόρας _ _ _ _ ; சு.490 கி.மு– சு.கிமு 420 ) என்பவர் சாக்ரடீசின் காலத்திற்கு முந்தைய கிரேக்க மெய்யியலாளர் மற்றும் சொல்லாட்சி கோட்பாட்டாளர் ஆவார். இவர் பிளேட்டோவால் சோபிஸ்டுகளில் ஒருவராக எண்ணப்படுகிறார்.  
சோபிஸ்டுகளில் மிகுந்த புகழ்பெற்றவராக இவர் இருந்த இவர் கல்வி கேள்விகளில் சிறந்தவராக இருந்தார். அறநெறியை கடைபிடித்தவராகவும், பிறருடைய பாராட்டுபவராகவும் இருந்தார். வாதங்களில் கலந்துகொள்ளும்போது நிதானமிழக்காமல் வாதிடுவார்; சினம் கொள்ளமாட்டார். தன்னிடம் பயிலும் மாணவர்களிடம் கூடுதலான கட்டணம் பெற்றதாக சிலரால் விமர்சிக்கப்பட்டபோது, அவ்வாறு கட்டணத்தை வாங்குவது நியாயம் என்று சாதிப்பார்.  
ஐரோப்பாவைப் பொறுத்தமட்டில், முதன்முதலாக மொழிக்கு இலக்கணம் கண்டவர் புரோட்டோகோராஸ் ஆவார். மொழி ஆராய்ச்சிக்கு அடி கோலியவர் இவரேயாவார். இலக்கியத்துக்கு அதிகப்படியான பங்களிப்புகளையும் செய்துள்ளார். அதன்பிறகு புரோட்டகோராஸ் ஏதென்சில் நன்கு அறியப்பட்டாராகவும், பெரிக்கிளீசின் நண்பராகவும் ஆனார்.  
இவரது வாழ்ந்த காலம் குறித்து துள்ளியமாக பதிவு செய்யப்படவில்லை. ஆனால் காலங்காலமாக எஞ்சியிருக்கும் எழுத்துகளில் உள்ள குறிப்புகளில் இருந்து தகவல்கள் விரிவுபடுத்தப்பட்டுள்ளன. சாக்கிரட்டீசு, *பிரோடிகஸ்,* இப்பியாஸ் ஆகியோரின் கூட்டத்தின் முன்னிலையில், அவர்கள் அனைவருக்கும் தந்தையாக இருக்கும் அளவுக்கு தனக்கு வயதாகிவிட்டதாக புரோட்டகோராஸ் குறிப்பிட்டதாக பிளாட்டோ எழுதியுள்ளார். இதன்படி இவர் கிமு 490க்குப் பிறகு பிறந்தவராக இருக்கவேண்டும் என தெரிகிறது. *மெனோவில்* இவர் 40 ஆண்டுகள் சோபிஸ்டாக பணியாற்றிய பிறகு, தோராயமாக 70 வயதில் இறந்ததாகக் கூறப்படுகிறது. அப்படியானால், இவரது மரணம் கிமு 420 இல் நிகழ்ந்ததாகக் கருதப்படலாம், ஆனால் அது உறுதியாகத் தெரியவில்லை.  
பெரிக்கிள்சும், புரோட்டகோராசும் ஒரு நாள் முழுவதும் ஒரு சுவாரஸ்யமான சட்ட சிக்கல் குறித்து விவாதித்தார்கள் என்று புளூட்டாக் எழுதினார், அது தத்துவார்த்த கேள்வியை உள்ளடக்கியிருக்கலாம் : "ஒரு தடகள போட்டியில், ஒரு நபர் தற்செயலாக ஈட்டியால் தாக்கப்பட்டு கொல்லப்பட்டார். அவரது மரணத்துக்குக் காரணம் ஈட்டியை எறிந்த நபரா அல்லது விளையாட்டுகளை நடத்துவதற்கு பொறுப்பான அதிகாரிகளா?" என்பதாகும்.
# புரோட்டோகோராஸ்

### இறைமறுப்பு

புரோட்டகோராஸ் இறைமறுப்பை அல்லது டிம் விட்மார்ஷ் கூறுவது போல் அறியவியலாமைக் கொள்கையை ஆதரிப்பவராக இருந்தார். புரோடகோரசின் தொலைந்துபோன படைப்பான *ஆன் தி காட்ஸ்* என்ற நூலில் அவர் எழுதினார்: "கடவுள்கள் இருக்கிறார்களோ இல்லையோ எனக்குத் தெரியாது. அப்படி இருந்தால், அவர்கள் எப்படி இருப்பார்களென்பதும் எனக்குத் தெரியாது. இவற்றைப் பற்றி நாம் அறிந்துகொள்ள முடியாதபடி பல விசயங்கள் நம்மை தடுக்கின்றன. கடவுளுண்மையைப்பற்றின இந்த விசயமோ தெளிவற்றிருக்கிறது. மனிதனுடைய வாழ்நாளோ மிகச்சுருக்கம்."  
டியோஜெனெஸ் லார்டியசின் கூற்றுப்படி, புரோட்டகோராஸ் எடுத்த இந்த வெளிப்படையான, இறைமறுப்பு நிலைப்பாடு பரபரப்பை ஏற்படுத்தியது. இதனால் ஏதெனியர்கள் இவரை நாடுகடத்தினர். மேலும் இவரது நூல்களின் அனைத்து பிரதிகளும் பறிமுதல் செய்யப்பட்டு சந்தை சதுக்கத்தில் எரிக்கப்பட்டன. இவரது படைப்புகளை வேண்டுமென்றே அழிக்கப்பட்டது என்று சிசெரோவால் குறிப்பிடப்பட்டுள்ளது. நூற்றுக்கணக்கான ஆண்டுகளுக்குப் பிறகு டியோஜெனெஸ் லார்டியஸ் மற்றும் சிசெரோ இருவரும் எழுதியது போலவும், இந்த மெய்யியலாளரைப் பற்றி விரிவாகக் குறிப்பிடும் சமகாலத்தவர்களால் புரோட்டகோராசைத் துன்புறுத்தியது குறித்து எதுவும் குறிப்பிடப்படவில்லை என்பதால், கிளாசிஸ்ட் ஜான் பர்னெட் இந்தத் தகவலை சந்தேகிக்கிறார். புரோட்டகோராஸ் நூல்களின் சில பிரதிகள் எரிக்கப்பட்டாலும், அடுத்த நூற்றாண்டில் அறியப்படுவதற்கும் விவாதிக்கப்படுவதற்கும் போதுமான அளவு உயிர் பிழைத்ததாக பர்னெட் குறிப்பிடுகிறார்.
# தொடு சரிவகம்

யூக்ளிடிய வடிவவியலில், **தொடு சரிவகம்** அல்லது **சூழ்தொடு சரிவகம்** (*tangential trapezoid*, *circumscribed trapezoid*) என்பது உள்ளமைந்த ஒரு வட்டத்துக்கு நான்கு பக்கங்களும் தொடுகோடாக அமைந்த ஒரு சரிவகமாகும். தொடு சரிவகங்கள், தொடு நாற்கரங்களில் குறைந்தது ஒரு சோடி இணை பக்கங்களுடைய ஒரு சிறப்பு வகை. பொதுவாக, சரிவகங்களின் இணை பக்கங்கள் இரண்டும் அடிப்பக்கங்கள் எனவும், மற்ற இரு பக்கங்கள் தாங்கிகள் எனவும் அழைக்கப்படும். தாங்கிப் பக்கங்கள் இரண்டும் சமமாக இருந்தால் அச்சரிவகம், இருசமபக்க சரிவகம் எனப்படும்.
# தொடு சரிவகம்

## சிறப்பு வகைகள்

சாய்சதுரங்களும் சதுரங்களும் தொடு சரிவகங்களுக்கு எடுத்துக்காட்டுகளாகும்..
# தொடு சரிவகம்

## பண்புகள்

தொடு நாற்கரம் *ABCD* இன் உள்வட்டமானது *AB*, *CD* ஆகிய இரு பக்கங்களை முறையே *W*, *Y* புள்ளிகளில் தொடுகிறது எனில்:
:<math>AW\cdot DY=BW\cdot CY</math> என இருந்தால், இருந்தால் மட்டுமே, தொடு நாற்கரம் *AB*, *CD* பக்கங்களை இணை பக்கங்களாகக்கொண்ட (அடிப்பக்கங்கள்) ஒரு சரிவகமாகவும் இருக்கும்.
:<math>K=\frac{a+b}{|b-a|}\sqrt{ab(a-c)(c-b)}.</math>  
தொடுகோட்டு நீளங்கள் *e*, *f*, *g*, *h* மூலம் பரப்பளவின் வாய்பாட்டை எழுதலாம்:
:<math>K=\sqrt[4]{efgh}(e+f+g+h).</math>
# தொடு சரிவகம்

## உள்வட்ட ஆரம்

உள்வட்ட ஆரத்தின் வாய்பாடு:
:<math>r=\sqrt{eh}=\sqrt{fg}.</math>
# தொடு சரிவகம்

## உள்வட்ட மையத்தின் பண்புகள்

தொடு சரிவகத்தின் அடிப்பக்கங்களை உள்வட்டம் தொடும்புள்ளிகள் *P*, *Q* எனில், *P*, *I* (உள்வட்ட மையம்), *Q* மூன்றும் ஒரேகோட்டில் அமையும்.  
தொடு சரிவகம் *ABCD* இன் அடிப்பக்கங்கள் *AB*, *DC* எனில், *AID* and *BIC* கோணங்கள் இரண்டும் செங்கோணங்கள்.
# தொடு சரிவகம்

## நேர் தொடுசரிவகம்

ஒரு தொடுசரிவகத்தின் இரு அடுத்துள்ள கோணங்கள் செங்கோணங்களாக இருந்தால் அச்சரிவகம் நேர் *தொடுசரிவகம்* என அழைக்கப்படும். ஒரு நேர் தொடுசரிவகத்தின் அடிப்பக்க நீளங்கள் *a*, *b* எனில் அதன் உள்வட்ட ஆரம்:
:<math>r=\frac{ab}{a+b}.</math>  
அதாவது நேர் தொடுசரிவகத்தின் உள்வட்டத்தின் விட்டமானது சரிவகத்தின் அடிப்பக்கங்களின் இசைச் சராசரியாக இருக்கும்.  
நேர் தொடுசரிவகத்தின் பரப்பளவு:
:<math>r=\tfrac{1}{2}\sqrt{ab}.</math>  
அடிப்பக்க நீளங்கள் *a*, *b* எனில், பரப்பளவு *K*:
:<math>K=\tfrac{1}{2}\sqrt{ab}(a+b).</math>
# மிரி

**மிரி** (மலாய் மொழி: *Miri*; ஆங்கிலம்: *Miri*; ஜாவி: Jawi: ميري; சீனம்: 美里) என்பது மலேசியா, சரவாக் மாநிலத்தில் மிரி பிரிவு, மிரி மாவட்டத்தில் உள்ள மாநகரமாகும். போர்னியோ தீவில் புரூணையின் எல்லைக்கு அருகில் உள்ளது.  
இந்த மாநகரம் 997.43 சதுர கிலோமீட்டர் (385.11 சதுர மைல்) பரப்பளவைக் கொண்டது. கூச்சிங் மாநகரின் வடகிழக்கில் 798 கி.மீ. (496 மைல்) தொலைவிலும்; கோத்தா கினபாலுவுக்கு தென்மேற்கில் 329 கி.மீ. (204 மைல்) தொலைவிலும் அமைந்துள்ளது.  
2020-ஆம் ஆண்டு நிலவரப்படி, இதன் மக்கள் தொகை 300,543. சரவாக் மாநிலத்தில் இரண்டாவது பெரிய நகரமாக விளங்குகிறது.
# மிரி

## வரலாறு

மிரி நகரம் நிறுவப் படுவதற்கு முன்பு, சரவாக் மாநிலத்தின் வடக்குப் பகுதியின் நிர்வாக மையமாக மருடி *(Marudi)* நகரம் இருந்தது. 1910-ஆம் ஆண்டில், ராயல் டச்சு செல் *(Royal Dutch Shell)* எனும் நிறுவனத்தின் மூலமாக முதல் எண்ணெய்க் கிணறு மிரியில் தோண்டப்பட்டது. அதன் பின்னர்தான் மிரி எனும் நகரமே வெளிச்சத்திற்கு வந்தது.  
மிரியில் எண்ணெய் வயல் கண்டுபிடிக்கப்பட்டது, மிரி நகரத்தின் விரைவான வளர்ச்சிக்கு பெரிய அளவில் வழிவகுத்தது. அதன் விளைவாக 1929-ஆம் ஆண்டில் சரவாக் மாநிலத்தின் வடக்குப் பகுதியின் நிர்வாக மையமாகவும் மாறியது.
# மிரி

## வரலாறு

### இரண்டாம் உலகப் போர்

இரண்டாம் உலகப் போரின் போது, தென்கிழக்கு ஆசியாவில் ஜப்பானிய படையெடுப்பின் போது, ச்ப்பானியர்களின் நடவடிக்கைகளைக் கட்டுப்படுத்த மிரி எண்ணெய் வயல்களை ஜேம்சு புரூக் அரசாங்கம் அழித்தது. ச்ப்பானியர்கள் வருகிறார்கள் என்று கேள்விப்பட்டது மிரி எண்ணெய் வயல்களை எரித்து விட்டார்கள்.  
ஆனால் எந்தப் பயனும் இல்லை; போர்னியோவில் ச்ப்பானியத் துருப்புக்கள் முதலில் தரையிறங்கிய இடமே மிரி நகரம் தான். எண்ணெய் வயல்களை எரித்ததால் எந்த நன்மையும் ஏற்படவில்லை.
# மிரி

## வரலாறு

### ஆழ்க்கடலில் எண்ணெய்க் கிணறுகள்

எஞ்சி இருந்த எண்ணெய் வயல்களை ஜப்பானியர்கள் பயன்படுத்தி வந்தனர். இருப்பினும் மிரியில் இருந்த எண்ணெய்ச் சுத்திகரிப்பு நிலையங்கள், நேச நாடுகளின் அடுத்தடுத்த வான்வழித் தாக்குதல்களுக்கு இலக்காக மாறின.  
இரண்டாம் உலகப் போருக்குப் பிறகு மிரி நகரத்தின் பொருளாதாரத்தில் பெட்ரோலியத் தொழில் மிக முக்கியப் பங்கு வகித்தது. 1950-களில் இருந்து எண்ணெய்க் கிணறுகள் ஆழ்க்கடலில் தோண்டப்பட்டன.
# மிரி

## வரலாறு

### பெட்ரோனாஸ்

1989 மற்றும் 2011-ஆம் ஆண்டுகளில் மிரியின் உள்நாட்டுப் பகுதிகளில் புதிய எண்ணெய் வயல்கள் கண்டுபிடிக்கப்பட்டன.  
1974-ஆம் ஆண்டில், மலேசியாவின் எண்ணெய் மற்றும் எரிவாயு நிறுவனமான பெட்ரோனாஸ் உருவானது. மிரி வட்டாரத்தில் எண்ணெய் ஆய்வுகளில் பெட்ரோனாஸ் மற்றும் ஷெல் நிறுவனங்கள் இணைந்து செயல்படத் தொடங்கின.
# மிரி

## பொது

2005-ஆம் ஆண்டில், மிரி நகரம், மலேசியாவின் அதிகாரப்பூர்வ மாநகரத் தகுதியைப் பெற்றது. மலேசியாவில் மாநகர்த் தகுதியைப் பெற்ற 10-ஆவது நகரமாக விளங்குகிறது.  
யுனெஸ்கோவின் உலகப் பாரம்பரிய தளமான குனோங் முலு தேசியப் பூங்கா *(Gunung Mulu National Park);* லோகான் பூனுட் தேசியப் பூங்கா *(Loagan Bunut National Park);* லாம்பிர் ஹில்ஸ் தேசியப் பூங்கா *(Lambir Hills National Park),* நியா தேசிய பூங்கா *(Niah National Park)* மற்றும் மிரி-சிபுட்டி பவளப்பாறை தேசியப் பூங்கா *(Miri-Sibuti Coral Reef National Park)* ஆகியவற்றின் முக்கிய சுற்றுலா இடங்களின் நுழைவாயிலாகவும் மிரி விளங்குகிறது.
# கிருஷ்ண ஜென்ம பூமி வழக்கு

யில் தற்போது உள்ள கேசவ தேவ் கோயில் (வலது) மற்றும் மதுரா பள்ளிவாசல் (இடது)]]  
**கிருஷ்ண ஜென்மபூமி வழக்கு**, இந்தியாவின் உத்தரப் பிரதேச மாநிலத்தில் உள்ள மதுரா மாவட்டம், மதுரா நகரத்தில் உள்ள கிருஷ்ண ஜென்மபூமியில் அமைந்த *கத்ரா* கிருஷ்ணர் கோயிலுடன் பகிர்ந்து கொள்ளும், சாகி ஈத்கா பள்ளிவாசலை அகற்றக் கோரியும், அந்நிலத்தை மதுரா கிருஷ்ணர் கோயிலுக்கு வழங்கிடக் கோரியும், கிருஷ்ண ஜென்மபூமி அறக்கட்டளையினரும், பகவான் கிருஷ்ணர் சார்பில் இரஞ்சனா அக்னிஹோத்ரியும் மதுரா கீழமை நீதிமன்றத்தில் 2020-ஆம் ஆண்டில் வழக்கு தொடர்ந்தனர்.  
1991ஆம் ஆண்டின் வழிபாட்டுத் தலங்கள் சிறப்புச் சட்டத்தின் படி, இவ்வழக்கை விசாரணைக்கு ஏற்க இயலாது என மதுரா கீழமை நீதிமன்றம் கூறி வழக்கை 30 செப்டம்பர் 2020 அன்று தள்ளுபடி செய்தது.  
மதுரா பள்ளிவாசலை அகற்றி, அதில் உள்ள நிலத்தை கிருஷ்ண ஜென்மபூமிக்கு வழங்கக் கோரி, கிருஷ்ண ஜென்ம பூமி அறக்கட்டளையினரும், இந்து அமைப்பினரும், பகவான் கிருஷ்ணர் சார்பில் இரஞ்சனா அக்னிஹோத்ரியும் மதுரா மாவட்ட நீதிமன்றத்தில் மேல்முறையீட்டு வழக்கு தொடர்ந்தனர்.  
19 மே 2022 அன்று இந்த வழக்கை மதுரா மாவட்ட நீதிமன்றம் விசாரணை ஏற்று கொள்ள முடிவு செய்தது. இவ்வழக்கில் பள்ளிவாசல் சார்பில் பள்ளிவாசல் நிர்வாகக் குழுவினரும், சன்னி மத்திய வக்ப் வாரியமும் எதிர் மனுதாரர்களாக உள்ளனர்.  
24 டிசம்பர் 2022 அன்று மதுராவில் உள்ள கிருஷ்ண ஜென்மபூமி மற்றும் ஷாகி ஈத்கா மசூதி அமைந்துள்ள சர்ச்சைக்குரிய இடத்தை அளவீடு செய்ய வேண்டும் என்று உள்ளூர் நீதிமன்றம் உத்தரவிட்டுள்ளது. மேலும் இந்தியத் தொல்லியல் ஆய்வகம் இந்த அளவீட்டுப் பணியை 2 சனவரி 2023ம் தேதிக்குப் பின்னர் துவங்கி 20 சனவரி 2023 தேதிக்குள் முடித்து அறிக்கையை நீதிமன்றத்தில் சமர்ப்பிக்க உத்தரவிட்டுள்ளது. இந்த அளவீட்டு பணி உத்தரவிற்கு அனைத்து தரப்பினரும் கட்டுப்படவேண்டும் என நீதிமன்றம் அறிவுறுத்தியுள்ளது.  
15 டிசம்பர் 2023 அன்று கிருஷ்ணர் பிறந்ததாக கருதப்படும் மதுரா பள்ளி வாசலை ஆய்வு செய்ய அலகாபாத் உயர் நீதிமன்றம் அனுமதித்தை, ரத்து செய்யும் இசுலாமியர்களின் கோரிக்கையை இந்திய உச்ச நீதிமன்றம் மறுத்து தீர்ப்பு வழங்கியது.